FI Euroopan unionin virallinen lehti C 289/29

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 289/16)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”CHOURIÇO AZEDO DE VINHAIS” tai ”AZEDO DE VINHAIS” tai ”CHOURIÇO DE PÃO DE VINHAIS”

EY-nro: PT/PGI/005/0458/20.04.2005

SAN ( ) SMM ( X )

Tämä yhteenveto eritelmän pääkohdista on laadittu ainoastaan tiedotustarkoituksiin.

1. Jäsenvaltion toimivaltainen viranomainen:

Nimi: Gabinete de Planeamento e Políticas Osoite: Rua Padre António Vieira, n.o 1-8o P-1099-073 Lisboa Puhelin: (351) 213 819 300 Faksi: (351) 213 876 635 Sähköposti: gppaa@gppaa.min-agricultura.pt

2. Hakijaryhmittymä:

Nimi: ANCSUB — Associação Nacional de Criadores de Suínos de Raça Bísara Osoite: Edifício da Casa do Povo — Largo do Toural P-5320-311 Vinhais Puhelin: (351) 273 771 340 Faksi: (351) 273 770 048 Sähköposti: ancsub@bisaro.info Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.2: Lihajalosteet (keitetyt, suolatut, savustetut)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan vaatimuksista)

4.1 Nimi: ”Chouriço Azedo de Vinhais” tai ”Azedo de Vinhais” tai ”Chouriço de Pão de Vinhais”

4.2 Kuvaus: Savustettu makkara, joka on valmistettu Bísara-rodun tai sen kanssa risteytettyjen rotujen, 50-prosenttisesti Bísara-rotuisten (F1-luokan eläimet, jotka on saatu risteyttämällä keskenään puhdasrotuisia kantakirjaan merkittyjä Bísara-rotuun kuuluvia eläimiä ja muihin rotuihin kuuluvia eläimiä) sikojen lihasta ja rasvasta, alueen vehnäleivästä ja Trás-os-Montesin oliiviöljystä, (välttämättömiä tuotteelle antamansa erityisen maun, aromin ja rakenteen vuoksi). Makkara on valmistettu sian paksusuoleen, jonka toinen pää on ennen täyttämistä sidottu tai ommeltu kiinni. Täyttämisen jälkeen suolen toinen pää kierretään ja solmitaan yhteen tai kahteen kertaan ja sidotaan puuvillalangalla yhteen toisen pään kanssa. Makkara on poikkileikkaukseltaan lieriön muotoinen, pituudeltaan keskimäärin 20–25 senttimetriä, halkaisijaltaan 7–10 senttimetriä ja väriltään kellertävästä tummanruskeaan. Myös kuoren sisällä oleva massa on väriltään kellertävä tai ruskea, ja leikkauspinta on yhtenäinen. Tuotteen lopullinen paino on noin 300 grammaa.

4.3 Maantieteellinen alue: Perinteisen valmistustavan, eläinten ruokinnan, paikallisen väestön eläinten pitoon liittyvän perinteisen osaamisen sekä laadultaan kiistattomasti erottuvan raaka-aineen saamiseksi käytetyn ravinnon edellyttämien maaperäolosuhteiden perusteella alue, jolla Chouriço azedo de Vinhais -makkaran valmistukseen käytetyt Bísara-rotuiset tai kyseisen rodun kanssa risteytetyt siat syntyvät, jolla ne kasvatetaan, lihotetaan ja teurastetaan ja jolla ruhot leikataan, rajoittuu seuraaviin kuntiin: Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais Bragançan läänissä ja Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar ja Vila Real Vila Realin läänissä. Ainoastaan tämä alue täyttää ruokintaan käytettävää rehua ja eläinten kasvatukseen liittyvää osaamista koskevat vaatimukset. Chouriço azedo de Vinhais -makkaran tuotannon edellyttämien erityisten ilmasto-olosuhteiden, väestön osaamisen ja vakiintuneiden paikallisten perinteisten menetelmien perusteella maantieteellinen jalostusalue rajoittuu seuraaviin kuntiin Bragançan läänissä: Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais.

4.4 Alkuperätodisteet: Chouriço azedo de Vinhais -makkaraa voidaan tuottaa ainoastaan edellä tarkoitetulla jalostusalueella sijaitsevissa jalostuslaitoksissa, joilla on asianmukainen toimilupa. Koko tuotantoprosessia valvotaan tarkkaan, jolloin tuotteen täydellinen jäljitettävyys voidaan varmistaa. Raaka-aine on peräisin rodun jalostusrekisteriin merkityistä Bísara-rotuisista sioista tai sellaisten risteytysten (F1) tuloksena syntyneistä sioista, joissa toinen vanhemmista on aikuisten jalostuseläinten rekisteriin merkitty Bísara-rotuinen sika. Eläimet on kasvatettava sikatiloilla, joiden pinta-ala soveltuu perinteisiin puolittain laajaperäisiin tuotantomenetelmiin ja joilla pystytään tuottamaan perinteistä rehua. On huomattava, että siat käyttävät ravinnokseen huomattavan määrän kastanjoita, mikä antaa lihalle selvästi tunnistettavat ja muista erottuvat aistinvaraiset ominaisuudet. Siat teurastetaan ja ruhot leikataan laitoksissa, joilla on asianmukainen toimilupa ja jotka sijaitsevat aina maantieteellisellä tuotantoalueella. Jalostus voi tapahtua ainoastaan ryhmittymän hyväksymissä laitoksissa, jotka valvontaelin on ensin hyväksynyt. Jokaiseen makkaraan kiinnitetään numeroitu varmennusmerkki, jonka perusteella tuotteen alkuperä voidaan jäljittää aina raaka-aineen tuottajatilalle asti. Alkuperä voidaan todeta missä tahansa tuotantoketjun vaiheessa varmennusmerkissä olevan pakollisen sarjanumeron avulla.

4.5 Valmistusmenetelmä: Rasvaton liha sekä pää-, kylki- ja vatsaliha leikataan keskikokoisiksi paloiksi, keitetään suolalla maustetussa vedessä ja leikataan kuumana hienoiksi suikaleiksi. Leipä kuorineen leikataan ohuiksi viipaleiksi ja liotetaan lihan keitinliemessä. Massaan lisätään mausteet, suikaloitu liha, oliiviöljy, paprika ja valkosipuli. Maun tarkistamisen jälkeen massa täytetään välittömästi siansuoleen. Sen jälkeen makkarat savustetaan miedossa lämmössä käyttäen polttopuuna tammea tai kastanjapuuta; savustaminen kestää perinteisesti vähintään neljä viikkoa. Tuotteen luonteen vuoksi Chouriço azedo de Vinhais saatetaan markkinoille kokonaisina makkaroina, jotka on aina esipakattu valmistuspaikalla. Pakkaamiseen käytetään vaaratonta ja tuotteeseen lähikosketuksessa reagoimatonta materiaalia, ja pakkaaminen tapahtuu joko normaalipaineisissa, paineeltaan säädellyissä tai alipaineistetuissa tiloissa. Pakkaamisen on tapahduttava ainoastaan maantieteellisellä jalostusalueella, jotta voidaan varmistaa tuotteen jäljitettävyys ja valvonta sekä sen aistinvaraisten ominaisuuksien säilyminen muuttumattomina.

4.6 Yhteys maantieteelliseen alkuperään: Sikatalouden pitkästä perinteestä ja merkityksestä alueella on olemassa runsaasti todisteita, jotka käyvät ilmi eläinhahmoisista veistoksista ja kunnallisissa rekistereissä olevista viittauksista sianlihasta ja siitä saaduista tuotteista perittyihin erilaisiin veroihin. Tuotteen yhteys maantieteelliseen alkuperään liittyy (kotoperäiseen) eläinrotuun, eläinten ruokintaan paikallisia tuotteita käyttäen, taitoon valita käytettävät lihapalat, asteittain tapahtuvaan savustamiseen miedossa lämmössä paikallisia puulajeja käyttäen sekä tuotteen kypsyttämiseen alueen hyvin kylmässä ja kuivassa ilmanalassa.

4.7 Valvontaelin:

Nimi: Tradição e Qualidade — Associação Interprofissional para Produtos Agro-Alimentares de Trás-os-Montes Osoite: Av. 25 de Abril, 273 S/L P-5370-202 Mirandela Puhelin: (351) 278 261 410 Faksi: (351) 278 261 410 Sähköposti: tradição-qualidade@clix.pt

Valvontaelin on hyväksytty standardin 45011:2001 vaatimukset täyttäväksi.

4.8 Merkinnät: Päällysmerkinnöissä on oltava maininta ”Chouriço azedo de Vinhais — Indicação Geográfica Protegida”, vastaava yhteisön SMM-tunnus sekä Vinhaisin tuotteiden logo, jonka malli on esitetty jäljempänä. Päällysmerkinnöissä on myös oltava varmennusmerkki, jossa on ehdottomasti oltava tuotteen nimi, valvontaelimen nimi ja sarjanumero (numeerinen tai alfanumeerinen koodi, jonka avulla voidaan varmistaa tuotteen jäljitettävyys).

(1) EUVL L 93, 31.3.2006, s. 12.